Tekens van lewe in ruimte binne tien jaar gevindGrafika: NASA Die mensdom sal binne tien jaar konkrete tekens van lewe soos ons dit ken in die ruimte vind, voorspel Nasa se hoofwetenskaplike, Ellen Stofan. Stofan het voorts voorspel dat besliste bewyse van lewe binne 20 tot 30 jaar gevind sal word. Sy meen dat die wetenskaplikes reeds oor die middele beskik om lewe in die ruimte te soek, en dat dit nou geïmplementeer word. “Ons is beslis op pad,” sê Stofan. Die stellings het gekom in ’n paneelbespreking oor Nasa se program om lewensvatbare habitatte in die ruimte te vind, asook lewe in die buitenste ruim. Dit is een ding om plekke in die heelal te vind wat lewe sal kan onderhou, maar dis ’n heel ander saak om die lewe self te vind. ’n Deel van die ondersoek handel daaroor om lewe in ons eie sonnestelsel te vind, soos op een van die ysige mane in ons sonnestelsel, of op die planeet Mars. Die ander is om lewe op een van die ekosoplanete te vind. Verskeie metodes word reeds aangewend, of staan op die punt van om in gebruik geneem te word. Een van die metodes is die James Webb-ruimteteleskoop wat in staat sal wees om die atmosfere van aardtipe eksoplante vir “vingerafdrukke” van lewe te vind. Dié teleskoop word in 2018 gelanseer. Die TESS (Transiting Exoplanet Survey Satellite) wat in 2017 gelanseer word sal weer sulke planete soek, wat bestudeer kan word. Lees meer in Space.com hier en hier.